Opdateret: Afsnittet om udbredelsen af problemet er ændret, så det er tydeligt, at det er underleverandørerne, som Krifa og Det Faglige Hus kører sager imod.

Du bestiller en vare på nettet og får den leveret til døren.

Men de firmaer, der kører ud med pakkerne, har store problemer med sort arbejde og skattesnyd blandt deres underleverandører.

Det viser en kæde af konkurser i kurér-branchen, som DR P4 Trekanten har undersøgt.

Det omfatter otte firmaer, der på knap tre år er gået konkurs med en gæld på over 35 millioner kroner.

Advokat Bo Lauritzen var kurator for et af de selskaber, der gik konkurs.

- Jeg mener, at der tegner sig et billede af, at man har stiftet selskabet alene for at undgå at betale A-skat, moms og arbejdsmarkedsbidrag, siger han.

Firmaerne i konkurskæden kørte som underleverandører til pakkegiganten FedEx og havde 20 polakker og rumænere ansat i Kolding.

Det fungerede sådan, at én underleverandør fik betalingen for opgaven, mens yderligere en underleverandør reelt udførte arbejdet og dermed stod med udgifterne. De otte firmaer var derfor på forskellig vis i forbindelse med hinanden.

I det her tilfælde er fidusen jo, at man kan placere udgifterne i et selskab og placere indtægterne i et andet selskab. Bo Lauritzen, kurator

Det firma, Bo Lauritzen var kurator for, hed SSJ IVS og eksisterede kun i ni måneder. Det var etableret med en selskabskapital på en krone.

Alligevel nåede firmaet at bygge en skatte- og momsgæld på to millioner kroner op.

- I det her tilfælde er fidusen jo, at man kan placere udgifterne i et selskab og placere indtægterne i et andet selskab, siger Bo Lauritzen.

Når Skat til sidst erklærer selskabet konkurs, bliver medarbejderne flyttet til et nyt firma i kæden af nystartede selskaber, mens gælden til Skat bliver parkeret i det selskab, der går konkurs.

Gevinsten havner så hos det firma, der har bestilt transporten, mens det konkursramte firma lægger et røgslør ud til kuratoren. Det var også tilfældet med firmaet SSJ IVS.

- Der var ingen bogføring, der var ingen bilag, og den person, der var registreret som direktør, var en stråmand, der absolut intet kendte til selskabet, siger Bo Lauritzen.

Kæden af konkurser BBT Service ApS – konkurs den 21. april 2016. Krav på 2,1 millioner kroner – heraf Skat 1,8 millioner kroner SSJ IVS – konkurs den 27. oktober 2016 Krav på 2 millioner kroner - heraf Skat 1,9 millioner kroner VNL A/S – konkurs den 10. november 2016 Krav på 19,3 millioner kroner – heraf Skat 5,2 millioner kroner Vestegnens Have & Anlæg ApS – konkurs den 18. maj 2017 Krav på 375.000 kroner + bortkomne leasingkøretøjer Pro Multiservice ApS – konkurs den 23. januar 2018 Krav på 2,3 millioner kroner – Heraf Skat 900.000 kroner + bortkomne leasingkøretøjer Weld ApS – konkurs den 13. september 2018 Krav på 7,2 millioner kroner – Heraf Skat 1 million kroner + bortkomne leasingkøretøjer Nordick Totalentreprise IVS – konkurs den 17. oktober 2018 (Der mangler endnu oplysninger om konkursen) Bech & Larsen ApS – konkurs den 20. december 2018. (Der mangler endnu oplysninger om konkursen)

DR Trekantens undersøgelser viser, at Skat er blevet snydt for mindst 11 millioner kroner i forbindelse med konkurserne blandt underleverandører til pakkefirmaet FedEx.

DR har været i kontakt med FedEx, men virksomheden ønsker ikke at kommentere forhold hos deres underleverandører, lyder det fra presseafdelingen i Holland.

Udbredt i branchen

Snyd med løn og skat er udbredt blandt underleverandører i pakkebranchen. Det oplever de hos fagforeningerne Krifa og Det Faglige Hus.

- Vi har hele tiden verserende sager mod de her selskaber, siger Daniel Jul, der er faglig souschef hos Det Faglige Hus.

Medlemmerne opsøger Krifa og Det Faglige Hus, når de mangler løn i forbindelse med en konkurs.

Og der er mange sager, hvor der bliver snydt med lønnen, siger advokat i Krifa Carl Madsen.

- Over de sidste fire år er omkring 50 medlemmer kommet i klemme på den her måde, vil jeg tro, siger Carl Madsen.

Fik aldrig sin løn

En af dem er polske Rafael Mitrosz, der arbejdede for selskabet SSJ IVS, som advokat Bo Lauritzen var kurator for. Rafael Mitrosz nåede halvanden måneds arbejde i SSJ IVS med 10-12 timer om dagen, inden selskabet gik konkurs. Rafael Mitrosz fik aldrig betaling for sit arbejde.

- Jeg vidste ingenting om det danske arbejdsmarked. Det var mit første job i Danmark, så min viden var tæt på nul. Jeg vidste ikke, hvor jeg skulle få hjælp, så jeg endte med at gå til politiet, der ikke kunne hjælpe mig. Men en ven kendte lovgivningen i Danmark og fik mig til at søge hjælp hos en fagforening, siger Rafael Mitrosz.

Jeg havde hørt, at Danmark havde gode forhold, men jeg blev desværre overrasket. Rafael Mitrosz, snydt chauffør

Han var mildt sagt overrasket over de vilkår, han mødte i branchen.

- Jeg havde forventet klare regler om arbejdsforhold, og at lønnen ville komme til tiden. Jeg havde hørt, at Danmark havde gode forhold, men jeg blev desværre overrasket, siger han.

Netop fordi at underleverandørerne benytter sig af stråmænd på direktørposterne og ingen bogføring og bilag har, er bagmændene indtil videre gået fri. Advokat Bo Lauritzen orienterede politiet, da han var kurator for selskabet SSJ IVS.

Krifa-advokat Carl Madsen.

Sagen om SSJ IVS bliver efterforsket af Nordsjællands Politi.

I konkurskæden har tre personer fået konkurs-karantæne i forbindelse med konkurserne.

Det betyder, at de tre personer i tre år fra konkursen ikke må sidde i ledelsen i en virksomhed.

Svært for de ærlige

Konsekvensen af, at bagmændene indtil videre er gået fri, er, at livet er blevet surt for de ærlige firmaer i kurérbranchen.